Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 1000/11/7707	Prešov, 31.12.2012
EEČ : 2-58-38-2012

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedný zástupca spoločnosti S-TECHNO, s. r. o., so sídlom XXXXX, IČO: 36 516 422 zrazil z miezd svojich zamestnancov:

-	v období od 07/2009 do 08/2011 príspevok na nemocenské poistenie a dôchodkové zabezpečenie, ktorý neodviedol vo výške 9.532,25 Eur Sociálnej poisťovni,
-	v mesiacoch 04,11-12/2010, 01-02,06/2011 poistné na verejné zdravotné poistenie, ktorý neodviedol vo výške 649,80 Eur Všeobecnej zdravotnej poisťovni, a. s.,
-	v období od 12/2008  do  12/2009  a  v mesiacoch 03,04,06-08,10-12/2010 a v 01-04, 06/2011, poistné na verejné zdravotné poistenie, ktorý neodviedol vo výške 1.142,85 Eur Dôvere zdravotnej poisťovni, a. s.,
-	v období od 08/2009 do 10/2009 poistné na verejné zdravotné poistenie, ktorý nedoviedol vo výške najmenej 46,55 Eur Union zdravotnej poisťovni, a. s.,
-	v roku 2010 daň z príjmov zo závislej činnosti a funkčných pôžitkov FO, ktorú neodviedol vo výške 2.165,67 Eur Daňovému úradu Prešov II,

čím takto neodviedol vyššie uvedeným inštitúciám v období od 07/2009 do 08/2011 z celkovej dlžnej sumy 13.642,75 Eur sumu 13.537,12 Eur, na ktorej úhradu mal dostatok finančných prostriedkov
lebo zanikla trestnosť činu
Odôvodnenie:
		Vyšetrovateľka Okresného riaditeľstva PZ, Odboru kriminálnej polície Prešov  uznesením sp. zn. ČVS: XXXXX podľa § 206 ods. 1 Trestného poriadku vzniesla obvinenie XXXXX, pre zločin neodvedenia dane a poistného podľa § 277 ods. 1, 2 písm. b) Trestného zákona na tom skutkovom základe, ako je rozvedený vo výrokovej časti tohto uznesenia.

	Dňa 08. 11. 2012 vyšetrovateľka Okresného riaditeľstva PZ, Odboru kriminálnej polície Prešov podala na tunajšiu prokuratúru návrh na zastavenie trestného stíhania obv. XXXXX s poukazom na ustanovenie § 86 písm. d) Trestného zákona. 

	Preskúmaním návrhu vyšetrovateľky, ako aj kompletného vyšetrovacieho spisu na vec sa vzťahujúceho som dospel k záveru, že návrh vyšetrovateľky je dôvodný.

	Podľa § 86 písm. e) Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ  po skončení jeho vyšetrovania mohol oboznámiť s jeho výsledkami.

	Podľa § 215 ods. 1 písm. h) Trestného poriadku, prokurátor zastaví trestné stíhanie, ak zanikla trestnosť činu.

	Z vyšetrovacieho spisu je zrejmé, že dňa 29. 10. 2012 sa na Okresnom riaditeľstve PZ, Odboru kriminálnej polície Prešov uskutočnilo preštudovanie vyšetrovacieho spisu obvineným po skončení vyšetrovania.

	Dňa 30. 10. 2012 predložil obvinený vyšetrovateľke Okresného riaditeľstva PZ, Odboru kriminálnej polície Prešov písomné doklady o úhradách dlhov voči jednotlivým inštitúciám, ktoré sú uvedené v uznesení o vznesení obvinenia.

	Z príjmových pokladničných dokladov Sociálnej poisťovne č. 270 032 120 zo dňa 29. 10. 2012, č. 270 032 121 zo dňa 29. 10. 2012 a č. 270 032 122 zo dňa 29. 10. 2012 vyplynulo, že Sociálnej poisťovni, pobočka Prešov, obvinený uhradil dlžné poistné za obdobie 07/2009 do 08/2011 vo výške 9.641,36 Eur, teda vo vyššej sume, ako mu bolo vznesené obvinenie.
	Z príjmového pokladničného dokladu Všeobecnej zdravotnej poisťovne, a. s. č. 18993 zo dňa 29. 10. 2012 vyplynulo, že Všeobecnej zdravotnej poisťovni, a. s., obvinený uhradil dlžné poistné za mesiace 04, 11-12/2010, 01-02, 06/2011 vo výške 649,80 Eur, tak ako mu bolo za to vznesené obvinenie.
	Podľa príjmového pokladničného dokladu Union zdravotnej poisťovne, a. s. č. P1203501381 zo dňa 29. 10. 2012, obvinený uhradil tejto poisťovni dlžné poistné za obdobie od 08/2009 do 10/2009 vo výške 46,55 Eur, teda tak, ako mu bolo vznesené obvinenie.
	Podľa ústrižkov poštových poukazov na účet uhradil obvinený Dôvere zdravotnej poisťovni, a. s. dlžné poistné pre Dôveru zdravotnú poisťovňu, a. s. za obdobie od 12/2008 do 12/2009 a mesiace 03, 04, 06-08, 10-12/2010 a 01-04, 06/2011 vo výške 1.166,37 Eur, vo vyššej sume ako mu bolo vznesené obvinenie.
	Podľa ústrižku poštového poukazu na účet uhradil obvinený Daňovému úradu Prešov za rok 2010 daň z príjmov zo závislej činnosti a funkčných pôžitkov FO v sume 2.165,67 Eur, teda v sume, v akej mu bolo vznesené obvinenie.

	Z vyššie uvedených dôkazov je zrejmé, že obvinený uhradil dlžné poistné a daň, čím splnil všetky zákonné podmienky na zastavenie trestného stíhania, obsiahnuté v ustanovení § 86 písm. d) Trestného zákona.

	S poukazom na všetky vyššie uvedené skutočnosti som preto rozhodol tak, ako je obsiahnuté vo výroku tohto uznesenia a  trestné stíhanie vedené proti obv. XXXXX som podľa § 215 ods. 1 písm. h) Trestného poriadku zastavil.

	Týmto uznesením nie sú dotknuté práva poškodeného na náhradu škody, ktorú si môže uplatniť v rámci občiansko-súdneho konania.

Poučenie:
Proti tomuto uzneseniu je prípustná sťažnosť, ktorú možno podať do 3 (troch) dní odo dňa  jeho oznámenia na Krajskú prokuratúru Prešov.
Sťažnosť má odkladnú účinok.

JUDr. Alexander Čerevka
prokurátor